**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 27.02.2019, ora 08.00 – 28.02.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 28.02.2019, ora 7.00**

**RÂURI**

**Debitele au fost,** **în general, staţionare**, exceptând râurile din bazinele hidrografice: Tur, Crasna, Barcău, Crișuri, Bega, Timiș, Caraș, Nera, Cerna și cursurile inferioare ale Someșului și Mureșului, unde au fost în scădere.

Debitele se situează, în general, la valori cuprinse între 50-90 % din valorile multianuale lunare, mai mari (în jurul și peste normalele lunare) pe râurile din bazinele hidrografice: Arieş, Caraș, Cibin, Siret (exceptând unii afluenţi ai Bârladului și bazinul superior al Buzăului), Prut (exceptând Jijia) şi bazinele superioare ale Vișeului și Jiului.

Formațiunile de gheață (gheaţă la mal, năboi și izolat pod de gheaţă) existente pe râurile din bazinele hidrografice: Mureș, bazinul superior şi mijlociu al Oltului, în bazinele superioare ale Argeșului și Ialomiței și pe râurile din Moldova au fost în diminuare, restrângere și eliminare.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi, în general, staţionare**, exceptând unele râuri din Maramureș, Transilvania și nordul Moldovei, unde vor fi în ușoară creștere, ca urmare a precipitațiilor lichide slabe cantitativ prognozate, cedării apei din stratul de zăpadă și propagării.

Formațiunile de gheață existente vor fi în diminuare, restrângere și eliminare.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 27-28.02.2019 **a fost în creștere, având valoarea de 4900 m3/s**, sub media multianuală a lunii **februarie (5300 m3/s).**

În aval de Porţile de Fier debitele au fost în creștere pe sectorul Gruia – Turnu Măgurele și în scădere pe sectorul Zimnicea – Tulcea.

**Debitul la intrarea în ţară** (secţiunea Baziaş) **va fi în creștere (5000 m3/s).**

În aval de Porţile de Fier debitele vor fi în scădere pe sectoarele Gruia – Calafat și Giurgiu – Tulcea și în creștere pe sectorul Bechet – Zimnicea.

**2.** **Situaţia meteorologică în intervalul 27.02.2019, ora 08.00 –28.02.2019, ora 06.00**

**În ţară,** vremea s-a răcit ușor în regiunile estice și nord-estice, unde nebulozitatea a persistat, în timp ce în restul teritoriului s-a încălzit ușor, pe fondul unui cer variabil, chiar mai mult senin în vest și sud-vest. Au căzut precipitații slabe pe arii restrânse, sub formă de ninsoare în Carpații Meridionali și Orientali, predominant ploi în Moldova și Muntenia și numai ploi în Dobrogea și nord-vestul Transilvaniei. Vântul a prezentat intensificări în jumătatea de est a teritoriului, cu viteze mai mari, ce au atins 70 km/h în estul Munteniei și în Dobrogea, trecător și la cote mai reduse și în vest, iar pe crestele montane a suflat tare, în special ale Carpaților Meridionali, unde rafalele au depășit 100 km/h, spulberând zăpada. Stratul de zăpadă, măsurat la ora 20.00, pe platformele stațiilor meteorologice, prezent în zona de munte și doar izolat în centru, era de până la 253 cm în Masivul Făgăraș, până la 30 cm în Transilvania și până la 6 cm în Maramureș. Temperaturile maxime au fost cuprinse între 2 grade la Rădăuți, Suceava, Târgu Neamț, Joseni și Întorsura Buzăului și 14 grade la Drobeta-Turnu Severin, iar la ora 06.00 se înregistrau -11 grade la Miercurea Ciuc și 5 grade la Băile Herculane, Calafat, Drobeta-Turnu Severin, Huedin și Târgu Neamț.

**Observaţie:** de ieri dimineață, de la ora 06.00, au fost în vigoare 11 atenționări cod galben pentru fenomene meteorologice periculoase imediate, 7 emise de CNPM București, 2 de SRPV Sibiu și câte una de SRPV Bacău și SRPV Timișoara.

**La Bucureşti,** vremea a continuat să se încălzească. Cerul a fost temporar noros în cursul zilei, iar noaptea a devenit senin. Vântul a suflat slab până la moderat. Temperatura maximă a fost de 10 grade la Filaret și Băneasa și 9 grade la Afumați, iar la ora 06.00 se înregistrau -2 grade la Băneasa, -1 grad la Afumați și 0 grade la Filaret.

**3. Prognoza meteorologică în intervalul 28.02.2019, ora 08.00 –29.02.2019, ora 8.00**

**În ţară,** vremea se va încălzi și va fi în general frumoasă. Cerul va fi variabil, cu înnorări noaptea în nord, centru și nord-est, dar numai izolat vor fi precipitații slabe, predominant ploi în zonele joase și mixte la munte. Vântul va prezenta intensificări în zona montană, cu viteze mai mari pe creste, unde, la rafală, se vor depăși 80...90 km/h, spulberând zăpada, dar la cote mai reduse și în restul teritoriului, cu viteze, în general, de 40...50 km/h. Temperaturile maxime vor fi cuprinse între 6 și 16 grade, cu cele mai ridicate valori în sud-vest, iar cele minime se vor situa între -2 și 7 grade.

**La Bucureşti,** vremea se va încălzi. Cerul va fi mai mult senin, iar vântul va sufla slab și moderat, cu unele intensificări în cursul zilei. Temperatura maximă va fi de 12...13 grade, iar cea minimă se va situa în jurul valorii de 2 grade.

**4. Buletin nivometeorologic emis pentru perioada 27-28.02.2019**

În intervalul 26-27.02.2019 vremea a fost apropiată de normalul termic al perioadei. Cerul a fost variabil, temporar noros, și pe arii relativ extinse din Carpații Orientali s-au semnalat ninsori slabe. Vântul a suflat în general moderat, tare pe creste, cu rafale ce au depășit 100-120 km/h, spulberând zăpada (viteza maximă înregistrată, 140 km/h în Călimani). Pe arii relativ extinse s-a semnalat ceață, asociată și cu depuneri de chiciură. Stratul de zăpadă a crescut în Carpații Orientali cu până la 6 cm (la Lăcăuți), în rest a scăzut în medie cu 2-5 cm în toate masivele.

**Grosimea stratului de zăpadă la data de 27.02.2019, ora 14:00**

Carpații Meridionali: 253 cm la Bâlea-Lac, 147 cm Vf. Țarcu, 125 cm la Vf. Omu, 98 cm la Păltiniș, 86 cm la Sinaia, 77 cm la Cuntu, 72 cm la Parâng, 49 cm la Predeal, 26 cm la Fundata;

Carpații Orientali: 102 cm la Vf. Călimani, 101 cm la Bucin, 117 cm la Vf. Lăcăuți, 88 cm la Vf. Ceahlău-Toaca, 40 cm la Iezer - Munții Rodnei, 30 cm la Poiana Stampei;

Carpații Occidentali: 104 cm la Semenic, 88 cm la Stâna de Vale, 73 cm la Vlădeasa cota 1400 m, 48 cm la Vf. Vlădeasa, 27 cm la Roșia Montană.

**Evoluţia vremii în intervalul 27.02.2019, ora 20:00 – 28.02.2019, ora 20:00**

Vremea se va încălzi. Cerul va fi variabil, cu unele înnorări temporare noaptea, când va ninge slab pe arii restrânse din vestul Carpaților Meridionali și sudul Orientalilor. Stratul nou depus nu va depăși în general 5 cm. Vântul va sufla în general moderat, în special cursul zilei, iar pe crestele din Carpații Meridionali și Orientali vor fi intensificări de peste 100-120 km/h. Pe arii restrânse se va semnala ceață, asociată izolat și cu depunere de chiciură.

**Peste 1800 m:** temperaturi minime: -12...-6 gr.C; temperaturi maxime: -3...2 gr.C;

**Sub 1800 m:** temperaturi minime: -8...-3 gr.C; temperaturi maxime: 0...9 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m stratul de zăpadă s-a tasat ușor și se menține relativ instabil în partea sa superioară, unde regăsim plăci de vânt și zăpadă recentă. Vântul intens din sector nordic și nord-vestic, cu rafale de peste 100 km/h, va forma noi plăci de vânt mai ales pe versanții cu expoziție sudică și sud-estică și va transporta zăpada în zonele adăpostite formând depozite însemnate. Temperaturile ușor pozitive din data de 28.02.2019 și insolația vor umezi suprafața stratului de zăpadă. Pe pantele suficient de înclinate se pot declanșa avalanșe chiar și la supraîncărcări slabe. În zonele unde zăpada este acumulată în depozite riscul de avalanșe este crescut. Sub 1800 m insolația și temperaturile diurne pozitive vor determina umezirea și topirea stratului, care este compactat. Pe pantele mai înclinate și pe văi, unde sunt prezente acumulari însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări oricât de slabe.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m stratul de zăpadă s-a tasat ușor, menținându-se instabil în partea sa superioară, unde se regăsesc și multiple plăci de vânt. Vântul va fi intens, cu rafale de peste 100 km/h, va duce la creșterea actualelor depozite din zonele adăpostite, precum și la formarea unor noi plăci de vânt, mai ales pe versanții sudici. La supraîncărcări slabe se pot declanșa avalanșe de dimensiuni medii. În cursul după-amiezii, sub 2000 m, sub influența temperaturilor pozitive și a insolației, se vor declanşa spontan curgeri.

Sub 1800 m stratul de zăpadă este compactat, dar în anumite zone adăpostite sunt formate depozite mai însemnate de zăpadă. Insolația și temperaturile diurne pozitive vor determina umezirea și topirea stratului. Pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc însemnat**

La peste 1800 m stratul se va tasa și umezi în partea sa superioară sub influența temperaturilor ușor pozitive și a insolației. Riscul principal îl vor reprezenta multiplele plăci de vânt, iar vântul puternic, ce va sufla cu 100-120 km/h pe creste, va forma noi plăci de vânt pe versanții sudici. Pe pantele suficient de înclinate, mai ales în zonele unde zăpada este acumulată în depozite se pot declanșa avalanșe chiar și la supraîncărcări slabe.

Sub 1800 m stratul este în general compactat. Acest strat în general nu are grosime mare, dar în anumite zone adăpostite s-au format depozite însemnate de zăpadă. În cursul zilei, temperaturile pozitive și insolația vor determina umezirea stratului, iar pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă este compactat și stabilizat, iar pe fondul temperaturilor pozitive și a insolației, izolat, pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc însemnat**

La peste 1800 m regăsim multiple plăci de vânt, iar riscul producerii avalanșelor va rămâne însemnat. Vântul puternic, ce va sufla cu 90-100 km/h pe creste, va forma noi plăci de vânt pe versanții sudici și sud-estici. Pe pantele suficient de înclinate, mai ales în zonele unde zăpada este acumulată în depozite, se pot declanșa avalanșe chiar și la supraîncărcări slabe.

Sub 1800 m stratul este în general compactat, însă sub influența temperaturilor pozitive și a insolației stratul se va tasa și umezi, iar pe pantele mai înclinate și pe văi, unde sunt prezente acumulări însemnate de zăpadă, se vor declanşa spontan curgeri sau avalanşe de dimensiuni mici sau medii, riscul fiind amplificat la supraîncărcări.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC ÎNSEMNAT (3)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC ÎNSEMNAT (3)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC ÎNSEMNAT (3)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

***II. CALITATEA APELOR***

Nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

**Agenţia Naţională pentru Protecţia Mediului** informează că din rezultatele analizelor efectuate la data de 26.02.2019 în cadrul Reţelei Naţionale de Monitorizare nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul sub 10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională și europeană.

**2. În domeniul solului şi vegetaţiei**

**G.N.M.-C.J. Constanța** informează telefonic că la data de 27.02.2019 s-au produs 3 incendii de vegetație uscată, primul pe malul Lacului Tăbăcăriei, în zona spațiului de joacă pentru copii „Țara Piticilor”, al doilea în zona localității Vadu Oii, iar al treilea pe DJ 222, la ieșirea din orașul Medgidia. Se va reveni cu informații.

**G.N.M.-C.J. Constanța și A.R.B.D.D.** informează telefonic că la data de 27.02.2019, în jurul orei 10:40, a izbucnit un incendiu de stuf şi vegetație uscată în zona cetății Histria. Acesta a afectat o suprafață de cca 15 ha şi a fost stins în jurul orei 17:00 cu ajutorul pompierilor militari de la secția Midia. Nu au fost semnalate fenomene de mortalitate în rândul păsărilor şi mamiferelor sălbatice.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE